16.6.2023 г.
BG
Официален вестник на Европейския съюз
C 214/107 Четвъртък, 19 януари 2023 r.
P9_TA(2023)0014
Положението на журналистите в Мароко, и по-специално случаят с Омар Ради Резолюция на Европейския парламент от 19 януари 2023 г. относно положението на журналистите в Мароко, и по-специално случая на Омар Ради (2023/2506(RSP)) (2023/C 214/09)
Европейският парламент, — като взе предвид член 144, параграф 5 и член 132, параграф 4 от своя Правилник за дейността, А. като има предвид, че независимият разследващ журналист Омар Ради, който отрази протестите на „Хирак“ и скандали с корупция в държавата, е задържан от юли 2020 г. и осъден на шест години лишаване от свобода по изфабрикувани обвинения в шпионаж, както и по обвинения в изнасилване през юли 2021 г.; като има предвид, че присъдата му беше потвърдена след обжалване през март 2022 г.; като има предвид, че бяха нарушени многобройни гаранции за надлежно провеждане на съдебен процес, което направи съдебния процес несправедлив и пристрастен по своята същност; като има предвид, че тези нарушения включваха продължително предварително задържане от една година без основание и осуетяване на достъпа до неговото досие и двама ключови свидетели на защитата, които бяха възпрепятствани да се явят в съда; като има предвид, че г-н Ради обжалва пред Касационния съд; като има предвид, че той получи наградата „Репортери без граници“ за 2022 г. за свобода на печата; Б. като има предвид, че журналистът Тауфик Буахрин е задържан от февруари 2018 г. и е осъден след обжалване през септември 2021 г. на 15 години лишаване от свобода за сексуални престъпления; като има предвид, че имаше сериозни нарушения на гаранциите за надлежно провеждане на съдебен процес в случая на Сулейман Райсуни, който през февруари 2022 г. получи присъда лишаване от свобода за срок от пет години за сексуални престъпления след несправедлив съдебен процес; В. като има предвид, че положението със свободата на печата в Мароко непрекъснато се влошава, като спада до 135-то място в световния индекс за свобода на печата за 2022 г.; като има предвид, че редица журналисти, например Игнасио Кембреро, са били под цифрово наблюдение, били са сплашвани и подложени на съдебен тормоз и са осъдени на дълъг срок лишаване от свобода, например Маати Монджиб; Г. като има предвид, че през 2020 г. „Репортери без граници“ изразиха загриженост пред специалния докладчик на ООН относно насилието срещу жени и момичета във връзка с обвиненията за злоупотреба със сексуално насилие с цел дискредитиране на журналисти — тревожна практика, осъдена също така от феминистката организация Хмиса и Асоциацията на Мароко за правата на човека; 1. настоятелно призовава мароканските органи да зачитат свободата на изразяване и свободата на медиите, да гарантират на лишените от свобода журналисти, по-специално Омар Ради, Сулейман Райсуни и Тауфик Буахрин, справедлив съдебен процес с всички гаранции за неговото надлежно провеждане, да осигурят незабавното им временно освобождаване и да прекратят тормоза над всички журналисти, техните адвокати и семейства; настоятелно призовава органите да изпълнят своите международни задължения в областта на правата на човека в съответствие със Споразумението за асоцииране между ЕС и Мароко; 2. решително осъжда злоупотребата с твърдения за сексуално насилие с цел възпиране на журналистите да изпълняват задълженията си; счита, че тази злоупотреба застрашава правата на жените; 3. изразява дълбока загриженост относно твърденията, че мароканските органи са корумпирали членове на Европейския парламент; призовава за прилагането на същите мерки, които се прилагат по отношение на представителите на Катар; потвърждава отново ангажимента си да разследва изцяло и да разглежда случаите на корупция, които включват държави извън ЕС, стремящи се да купят влияние в Европейския парламент; 4. подчертава, че в своята резолюция от 15 декември 2022 г. е призовал за създаването на специална комисия, натоварена със задачата да установи потенциалните недостатъци в правилата на Европейския парламент относно прозрачността, почтеността и корупцията и да направи предложения за реформи;